[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 18.3.2008

COM(2008) 155 окончателен

Предложение за

РЕШЕНИЕ НА СЪВЕТА

относно подписването и временното прилагане на Споразумението за икономическо партньорство между Европейските общности и техните държави-членки, от една страна, и държавите от CARIFORUM, от друга

(представено от Комисията)

ОБЯСНИТЕЛЕН МЕМОРАНДУМ

Приложените предложения представляват правните инструменти за подписването, временното прилагане и сключване на Споразумение за икономическо партньорство (СИП) между Европейската общност и нейните държави-членки, от една страна, и държавите от Африка, Карибския и Тихоокеанския басейн (държави от АКТБ), които са част от Карибския форум (CARIFORUM), от друга:

(i) Предложение за решение на Съвета относно подписването и временното прилагане на СИП;

(ii) Предложение за решение на Съвета относно сключването на СИП.

СИП с държавите от CARIFORUM беше договорено в съответствие с целите на СИП, изложени в Споразумението от Котону[1]и насоките за водене на преговори за сключване Споразуменията за икономическо партньорство с държавите от АКТБ, приети от Съвета на 12 юни 2002 г. Преговорите приключиха с парафирането на СИП на 16 декември 2007 г. преди изтичането на валидността на търговския режим, установен в приложение V към Споразумението от Котону на 31 Декември 2007 г. и на дерогацията от страна на Световната търговска организация (СТО), обхващаща въпросния търговски режим.

Вследствие от това всички държави от CARIFORUM бяха включени в списъка на държавите в приложение 1 към регламента относно пазарния достъп за стоки в контекста на СИП, приет от Съвета на 20 декември 2007 г.[2], които са се ползвали с достъп до пазара на Общността в контекста на СИП считано от 1 януари 2008 г. Включването им в този списък ще стане постоянно след ратификацията на СИП от всички страни по споразумението. Това ще осигури единен хармонизиран търговски режим с ЕС, гарантиращ подобрен пазарен достъп за всички държави от CARIFORUM, включително и Хаити, на която е признат статут на Най-слабо развита държава от Организацията на обединените нации.

СИП с държавите от карибския басейн е първото сключено широкообхватно Споразумение за икономическо партньорство. То включва всички мерки, необходими за установяването на Зона за свободна търговия, съвместима с разпоредбите на член XXIV от GATT от 1994 г.[3] То включва и раздел относно услугите, инвестициите и електронната търговия и свързаните с тях графици за изпълнение на ангажиментите, които са съвместими с разпоредбите на член V от GATS[4].

СИП съдържа също и разпоредби във връзка с митниците и търговските облекчения, техническите пречки пред търговията, санитарните и фитосанитарните мерки, селското стопанство рибарството, текущите плащания и движението на капитал, конкуренцията, иновациите и интелектуалната собственост, прозрачността в обществените поръчки, диалога по финансовите въпроси и най-добрите практики в областта на данъчната политика, както и екологични и социални аспекти. Устойчивото развитие се насърчава посредством включването на гражданското общество и парламентаристите в съвместни комитети.

Съществуват също и разпоредби относно Сътрудничеството за развитие, определящи приоритетни области на действие във връзка с прилагането на СИП. Всяка една самостоятелна глава от споразумението обхваща специфични области на сътрудничество, а връзката със Стратегията на ЕС за помощ за търговията се установява посредством Декларация за сътрудничество за развитие, която също припомня намерението на Комисията и на държавите-членки да участват с принос във фонда за регионално развитие.

Институционалната уредба включва и съвместен съвет на държавите от CARIFORUM и държавите от ЕО („Съвместен съвет“), който е натоварен с надзора на прилагането на СИП. Съвместният съвет е съставен от представители на държавите от CARIFORUM, както и от представители на Съвета и на Комисията. В дейността си Съвместният съвет се подпомага от Комитет за търговия и развитие CARIFORUM-ЕО.

СИП предвижда установяването на система за всеобхватно наблюдение на въздействията от СИП. Тя ще бъде подкрепена от разпоредба за създаването на Парламентарен комитет CARIFORUM-ЕО, който да предостави форум за сътрудничество между членовете на Европейския парламент и тези на законодателните органи на държавите от CARIFORUM. Съвместният съвет ще се подпомага още и от Консултативен комитет CARIFORUM-ЕО в задачата си за насърчаване на диалога и сътрудничеството между представителите на гражданското общество.

До влизането в сила на СИП се предвижда временно прилагане на споразумението.

Комисията оценява резултатите от преговорите като удовлетворителни и съответстващи на преговорните насоки на Съвета и отправя до Съвета искане:

- да разреши подписването на СИП с държавите от Карибския регион, от името на Европейската общност;

- да одобри временното прилагане на СИП до неговото влизане в сила;

- да сключи СИП от името на Европейската общност

Европейският парламент ще бъде призован да даде своето съгласие за сключването на СИП.

Държавите-членки също са страни по споразумението, което следователно трябва да бъде ратифицирано от тях в съответствие с вътрешните им процедури.

Предложение за

РЕШЕНИЕ НА СЪВЕТА

относно подписването и временното прилагане на Споразумението за икономическо партньорство между Европейските общности и техните държави-членки, от една страна, и държавите от CARIFORUM, от друга

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 57, параграф 2, член 133, параграфи 1 и 5 и член 181, във връзка с първото изречение на първата алинея от член 300, параграф 2 от него,

като взе предвид предложението на Комисията[5],

като се има предвид, че:

(1) На 12 юни 2002 г. Съветът упълномощи Комисията да открие преговори за Споразумение за икономическо партньорство с държавите от АКТБ.

(2) Тези преговори приключиха и на 16 декември 2007 г. беше парафирано Споразумение за икономическо партньорство (по-нататък наричано „СИП“) между Европейската общност и нейните държави-членки, от една страна, и държавите от CARIFORUM (Антигуа и Барбуда, Бахамска общност, Барбадос, Белиз, Доминика, Доминиканската република, Гренада, Република Гайана, Хаити, Ямайка, Сейнт Китс и Невис, Сейнт Лусия, Сейнт Винсънт и Гренадини, Република Суринам и Тринидад и Тобаго), от друга.

(3) Съгласно член 243, параграф 4 от СИП, някои елементи от СИП се прилагат на основание Регламент (ЕО) № 1528/2007 на Съвета.

(4) Член 243, параграф 3 от СИП предвижда временно прилагане на споразумението до влизането му в сила.

(5) СИП следва да бъде подписано от името на Общността и прилагано временно при условие за сключването му на по-късен етап.

(6) Настоящото споразумение няма за цел да накърни правото на инвеститорите от държавите-членки на Европейския съюз да се ползват от по-благоприятни условия, предоставени им с друго споразумение, по което са страни дадена държава-членка на ЕС и държава от CARIFORUM. Държавите-членки могат да поддържат и сключват подобни споразумения доколкото последните са в съответствие със законодателството на Общността,

РЕШИ:

Член 1

Подписването на Споразумението за икономическо партньорство между държавите от CARIFORUM и Европейската общност и нейните държави-членки се одобрява от името на Общността, при условие, че бъде прието Решение на Съвета относно сключването на упоменатото Споразумение за икономическо партньорство.

Текстът на споразумението е приложен към настоящото решение.

Член 2

Председателят на Съвета се оправомощава да посочи лицето/ата, упълномощено/и да подпише/ат споразумението от името на Общността, при условие че то бъде сключено.

Член 3

Споразумението се прилага временно, както е предвидено в член 243, параграф 3 от Споразумението, до завършване на процедурата по сключване. Комисията ще публикува известие, предоставящо информация за началната дата на временното прилагане.

Съставено в Брюксел, […] година.

За Съвета

Председател

[…]

ПРАВЕН ФИНАНСОВ РАЗЧЕТ ЗА ПРЕДЛОЖЕНИЯ С БЮДЖЕТНО ОТРАЖЕНИЕ, СТРОГО ОГРАНИЧЕНО ДО ПРИХОДНАТА ЧАСТ

1. НАИМЕНОВАНИЕ НА ПРЕДЛОЖЕНИЕТО:

РЕШЕНИЕ НА СЪВЕТА относно подписването и временното прилагане на Споразумение за икономическо партньорство между Европейските общности и техните държави-членки, от една страна, и държавите от CARIFORUM, от друга.

2. БЮДЖЕТНИ РЕДОВЕ:

Глава и статия: 12/20

Предвидена сума за дадената финансова година: 16 431 900 000 (предварителен проектобюджет за 2008 г.)

3. ФИНАНСОВО ВЪЗДЕЙСТВИЕ

( Предложението няма финансово отражение

( Предложението няма финансово въздействие върху разходите, но върху приходите въздействието е както следва:

4. МЕРКИ ЗА БОРБА С ИЗМАМИТЕ

С цел защита на финансовите интереси на общностите срещу измама и други нередности, Комисията може да провежда проверки на място и инспекции в съответствие с член 20 от Споразумението за икономическо партньорство между държавите от CARIFORUM, от една страна, и Европейската общност и нейните държави-членки. Когато е необходимо, разследванията се провеждат от Европейската служба за борба с измамите (ОЛАФ) и се уреждат от Регламент (ЕО) № 1073/1999 на Европейския парламент и на Съвета. Комисията ще провежда редовни проверки на документацията и проверки на място.

5. ДРУГИ БЕЛЕЖКИ

С приемането на Регламент № 1528/2007 на Съвета се премахват всички оставащи митнически тарифи за продукти с произход от тези региони или държави от АКТБ, които са приключили преговорите за Споразумения за икономическо партньорство или споразумения, включващи съвместими със СТО търговски режими. Следователно не съществува допълнително финансово въздействие, свързано с настоящото предложение.

[1] Споразумението за партньорство АКТБ — ЕО, подписано в Котону на 23 юни 2000 г. и преразгледано в Люксембург на 25 юни 2005 г.

[2] Регламент (ЕО) № 1528/2007 на Съвета.

[3] Общо споразумение за митата и търговията (1994 г.)

[4] Общо споразумение за търговията с услуги.

[5] ОВ С […], […], стр. […].